b'\n_START_ARTICLE_\nDJ Umek\n_START_SECTION_\nZa\xc4\x8detki\n_START_PARAGRAPH_\n\xc4\x8ce je v za\xc4\x8detku njegove klubske kariere kaj simbolike, Uro\xc5\xa1u pekel ne uide, saj je namesto k polno\xc4\x8dnici zavil v klub K4, kjer je tisti ve\xc4\x8der vrtel MC Brane. Ko se je mamin re\xc5\xbeim nekoliko omeh\xc4\x8dal, da se je lahko domov vra\xc4\x8dal ob treh zjutraj, se je zna\xc5\xa1el pred novo te\xc5\xbeavo: zadnji avtobus proti \xc5\xa0i\xc5\xa1ki je \xc5\xbee odpeljal. Zato je Uro\xc5\xa1, ki mu takrat zaradi treninga ko\xc5\xa1arke ni manjkalo kondicije, sredi no\xc4\x8di tekel \xc4\x8dez pol mesta domov. Umek je ko\xc5\xa1arka\xc5\xa1ko kariero zamenjal za glasbeno, ko\xc5\xa1arko pa sta zamenjala rekreativno kolesarjenje in obiskovanje telovadnic. _NEWLINE_V klubu K4 je spoznal Uro\xc5\xa1a Paunovi\xc4\x8da in Vida Vidmarja, s katerima je soustanovil elektronski bend Mouse Trap. Z njuno pomo\xc4\x8djo je prvi\xc4\x8d pri\xc5\xa1el v stik s satelitskimi radii. Vikende je pre\xc5\xbeivel ob specializiranih programih Green Apple oz. Dance Nation in spoznaval vso paleto elektronske plesne glasbe. Za\xc4\x8detki produkcije so bili nedol\xc5\xbeni in naivni. Uporabljal je ra\xc4\x8dunalni\xc5\xa1ki program Scream Tracker, ki je deloval v 8-bitni resoluciji na \xc5\xa1tirih mono kanalih. Kljub temu ga je produkcija povsem zasvojila. S svojim prvim delom za neki piratski studio je zaslu\xc5\xbeil toliko, da je lahko kupil pravi sampler. "Od takrat naprej me ni bilo nikjer ve\xc4\x8d. Ob tisti \xc5\xa1katli sem pre\xc5\xbeivel od deset do \xc5\xa1estnajst ur na dan in razbijal do nezavesti."_NEWLINE_V Palmo (biv\xc5\xa1a Stopoteka, kasneje Sub Sub) je za\xc4\x8del zahajati na matineje, kjer je vrtel glasbo Iztok Kurnik \xe2\x80\x93 Alf, danes mened\xc5\xbeer skupine Siddharta. Umek je povsem naklju\xc4\x8dno dobil prvo prilo\xc5\xbenost vrtenja glasbe: "Vedno sem \xc4\x8depel tam nekje v kotu. Neko\xc4\x8d pa me je Alf \xc4\x8disto nepri\xc4\x8dakovano vpra\xc5\xa1al, ali bi ga zamenjal. Rekel sem ja! Vrgel mi je slu\xc5\xa1alke in ve\xc4\x8der sem moral speljati do konca, kar mi je nekako uspelo." Umek je lahko kak\xc5\xa1no uro pred matinejo vadil na gramofonih, za katere takrat \xc5\xa1e ni imel denarja. " Nekoliko kasneje sta z Alfom na radiu RGL zagnala tudi specializirano oddajo Technomania.  _NEWLINE_Aldo Ivan\xc4\x8di\xc4\x8d, starosta slovenske elektronike, je v Umeku prepoznal talent in mu dal mo\xc5\xbenost ogrevanja ve\xc4\x8derov v klubu K4. S honorarjem si je lahko kupil en CD, ampak zanj je bilo bistveno, da je sploh lahko vrtel. Umek \xc5\xa1e danes ob\xc5\xbealuje svojo odlo\xc4\x8ditev, da je prodal paket 200 CD-jev, ki jih je dolgo zbiral in so bili zanj takrat sveti, vendar je nujno potreboval denar za vinile. Kupovanje plo\xc5\xa1\xc4\x8d v 90. letih ni bilo tako preprosto kot danes: "Sli\xc5\xa1ali smo, da so v M\xc3\xbcnchnu neke trgovine s plo\xc5\xa1\xc4\x8dami. Sedli smo na nakupovalni avtobus, potem pa smo se morali znajti. V M\xc3\xbcnchen sem \xc5\xa1el prvi\xc4\x8d z mojo takratno punco Gabi. Kupila sva sedem, osem plo\xc5\xa1\xc4\x8d in tako sem za\xc4\x8del zbirati vinile. Ko je Gabi naredila vozni\xc5\xa1ki izpit, smo za\xc4\x8deli hoditi po plo\xc5\xa1\xc4\x8de vsakih nekaj tednov. Informacije o novih izdajah je bilo te\xc5\xbeko dobiti, saj \xc5\xa1e ni bilo interneta. Re\xc5\xa1evali smo se s spremljanjem lestvic v reviji Raveline. \xc4\x8ce si rabil muziko, si je takrat nisi mogel preprosto nalo\xc5\xbeiti z interneta. Moral si iti fizi\xc4\x8dno v Nem\xc4\x8dijo, naro\xc4\x8diti CD-je, ali pa si komu, ki je \xc5\xa1el tja, te\xc5\xbeil, da ti prinese kaj iz glasbenih trgovin."_NEWLINE_Umek je v klubu K4 spoznal \xc5\xa1e druge pionirje elektronske scene v Sloveniji: ustvarjalce projektov Anna Lisa, Clocx, Random Logic \xe2\x80\xa6 Dru\xc5\xbeenje in pogovori o glasbi, ponedeljkova sre\xc4\x8danja na Radiu \xc5\xa0tudent in sre\xc4\x8danje s pravo studijsko opremo v studiu Jureta Havli\xc4\x8dka so Umeka dokon\xc4\x8dno prepri\xc4\x8dali, da je ustvarjanje glasbe tisto, kar si \xc5\xbeeli. "\n_START_SECTION_\nOd obiskovanja do organizacije \xc5\xbeurov\n_START_PARAGRAPH_\nNavdih za organizacijo prvih elektronskih \xc5\xbeurov v Sloveniji je bila scena v Nem\xc4\x8diji. "Ko smo \xc5\xa1li prvi\xc4\x8d na Technomanio v M\xc3\xbcnchen in tam do\xc5\xbeiveli \xc5\xbeur v hangarju s 15.000 ljudmi na sedmih plesi\xc5\xa1\xc4\x8dih, je bilo to nekaj neverjetnega. Ob obisku \xc5\xa1e enkrat ve\xc4\x8djega Maydaya pa sem se odlo\xc4\x8dil, da ho\xc4\x8dem tudi jaz neko\xc4\x8d stati na odru, kar se je nekaj let kasneje zares zgodilo."  _NEWLINE_Uro\xc5\xa1 se je z mened\xc5\xbeerskimi posli prvi\xc4\x8d sre\xc4\x8dal, ko so s Primusom in Bo\xc5\xa1tjanom Maru\xc5\xa1i\xc4\x8dem (brat Jerneja Maru\xc5\xa1i\xc4\x8da - Octexa) za\xc4\x8deli organizirati avtobusne prevoze na nem\xc5\xa1ke \xc5\xbeure. Prvi party so izvedli v gasilskem domu v doma\xc4\x8di \xc5\xa0i\xc5\xa1ki, a niso zaslu\xc5\xbeili niti toliko, da bi pla\xc4\x8dali \xc4\x8distilke. Ob prvem polomu niso izgubili zagona in kmalu so prevzeli vodenje programa v klubu Nexus. Sledila je rezidenca v se\xc5\xbeanskem klubu Titanic, kjer se je Uro\xc5\xa1 spoprijateljil s Silvanom (DJ Sylvain), ki je \xc5\xa1e danes eden izmed njegovih najbolj\xc5\xa1ih prijateljev. Na Bledu je nastopal na buti\xc4\x8dnih \xc5\xbeurih v nekdanji Titovi \xc4\x8dajnici, sledila je rezidenca v K4 ter vseslovensko osvajanje dvoran in travnikov. Nato je pri\xc5\xa1lo prvo povabilo v Ambasado Gavioli, kjer je spoznal Valentina Kanzyanija, kasnej\xc5\xa1ega partnerja pri zalo\xc5\xbebi Recycled Loops.\n_START_SECTION_\nIskanje stila\n_START_PARAGRAPH_\nDJ Umek velja za sinonim slovenskega tehna, a je v za\xc4\x8detnem obdobju osvajal tako podro\xc4\x8dje housa kot tehna. Ko je Umek dobil povabilo za set v zagreb\xc5\xa1kem klubu Aquarius, je bilo to zanj posebno priznanje, saj housea v Sloveniji takrat \xc5\xa1e ni bilo in so Slovenci na house hodili v klub Aquarius. House scena v Zagrebu pod vodstvom Kikija, Frajmana in Felverja je bila takrat bistveno bolj razvita kot v Ljubljani. Umek je house glasbo vrtel zase, na afterjih, a se mu je bolj posvetil tudi zato, ker je imel takrat edini bogato zbirko plo\xc5\xa1\xc4\x8d. Pomagal je zagnati Happy House ve\xc4\x8dere v ljubljanskem klubu Central (biv\xc5\xa1a diskoteka Turist). Central je bil dve leti vsak teden napolnjen do zadnjega koti\xc4\x8dka in klju\xc4\x8dno vplival na razcvet housa v Sloveniji."_NEWLINE_Umek je imel tedenski rezidenci v Ljubljani in kranjskem Trezorju, poleg tega pa vsak vikend \xc5\xa1e dva nastopa. Tako je tehno vrtel le dvakrat mese\xc4\x8dno, kar ga je postopoma za\xc4\x8delo omejevati in du\xc5\xa1iti. Naredil je usodni rez: "Neki ve\xc4\x8der v Ambasadi sem se preprosto odlo\xc4\x8dil, da se ne grem ve\xc4\x8d, da bom vrtel tehno, in se vrnil v K4." V diskoteko Ambasada Gavioli se je nato vrnil kot tehno did\xc5\xbeej. Povabilo je sprejel izklju\xc4\x8dno zaradi prijateljstva z Valentinom, ljubljencem takratnih lastnikov. Ker so ga obravnavali kot rezidenta \xc5\xa1tevilka dve, ni imel konkuren\xc4\x8dne klavzule in je lahko \xe2\x80\x93 za razliko od Tineta \xe2\x80\x93  vrtel, kjer je hotel." _NEWLINE_Umekova prva Mumps izdaja (2001), pri zalo\xc5\xbebi Tortured (v lasti Billy Nastyja), kjer je zdru\xc5\xbeil svojo ljubezen do zgodnje house glasbe in strast do klubskega techna, je slovenskega did\xc5\xbeeja popeljala v mednarodno sredi\xc5\xa1\xc4\x8de dogajanja. Pri\xc4\x8deli so ga zasipati z vabili za nastope v tujini. Spominja se ob\xc4\x8dutkov pred prvimi velikimi nastopi v tujini: "Pred nastopom na Maydayu sem razmi\xc5\xa1ljal, ali mi je res treba hoditi na tako komercialen \xc5\xbeur, ampak sredi seta me je zadelo, da so spodaj mulci, ki do\xc5\xbeivljajo enako evforijo kot jaz pred njimi. Mulci, ki me gledajo kot vzornika in bo mogo\xc4\x8de nekdo od njih \xc4\x8dez nekaj let stal na mojem mestu. Potem sem se le nasmejal in odpeljal enega najbolj\xc5\xa1ih setov v mojem \xc5\xbeivljenju." _NEWLINE_Doslej je vrtel \xc5\xbee na \xc5\xa1tirih kontinentih, glasbeno osvajanje ga \xc4\x8daka le \xc5\xa1e na \xc4\x8drni celini.\n_START_SECTION_\nZalo\xc5\xbebe in projekti\n_START_PARAGRAPH_\nPrvi Umekov izlet v zalo\xc5\xbeni\xc5\xa1ke vode je bil zagon pionirske slovenske specializirane tehno zalo\xc5\xbebe Absense, ki sta jo zagnala z Bo\xc5\xa1tjanom Maru\xc5\xa1i\xc4\x8dem. Etiketa se je tudi mednarodno uveljavila z alternativnimi izdajami slovenskih in hrva\xc5\xa1kih producentov (Umek, Anorak, Random Logic, Brother\'s Yard, Clox), na podzalo\xc5\xbebi Expire pa so izdajali tuje tehno mojstre, kot je na primer Innigo Kenedy._NEWLINE_\xc5\xa0e ve\xc4\x8djo prepoznavnost je dosegel v navezi z Valentinom Kanzyanijem, s katerim vodita zalo\xc5\xbebi Recycled Loops in Earresistible Musick. Predvsem prva je v mednarodnih krogih sinonim slovenskega tehna. Ideja za zalo\xc5\xbebo se je porodila, ko sta Umek in Kanzyani vrtela v Ambasadi Gavioli. Prvotno naj bi zalo\xc5\xbeba z imenom Next Wave nastala pod okriljem Ambasade, vendar sta zaradi lo\xc4\x8ditve od Ambasade DJa s podporo distribucije Prime leta 1999 zagnala lastno zalo\xc5\xbebo. Poimenovala sta jo Recycled Loops po takratnem trendu recikliranja starih tehno \'loopov\'. Leto kasneje sta vzpostavila \xc5\xa1e zalo\xc5\xbebo Earresistible kot platformo za razvijanje lastnega, precej trdega housa. _NEWLINE_Leta 2000 je DJ Umek z glasbenimi kolegi Bizzy, Dojaja, Psiho in Plotz zagnal \xc5\xa1e en uspe\xc5\xa1en projekt - Consumer Recreation. Za\xc5\xbeivel je kot serija odmevnih ve\xc4\x8derov v klubu Lipa in se uveljavil kot organizacija za prirejanje elektronskih zabav, oddaja na radiu Gama MM in kot samostojna zalo\xc5\xbeba. Ideja je bila, slovenskemu ob\xc4\x8dinstvu predstavljati novo glasbo, promo plo\xc5\xa1\xc4\x8de, s katerimi so Umeka na njegovih nastopih v tujini zalagali did\xc5\xbeeji in zalo\xc5\xbebe. Ekipa Consumer Recreation je leta 2003 zdru\xc5\xbeila mo\xc4\x8di s Taotechom in \xc5\xa1e nekaterimi vidnimi posamezniki na podro\xc4\x8dju zasnove in izvedbe elektronskih glasbenih prireditev. Nastala je organizacija Explicit Musick, ki je slovensko sceno zaznamovala z nepozabnimi masovkami, kot so Meet Me, Sindustry in Eurora ter postavila merila za organizacijo velikih elektronskih \xc5\xbeurov v Sloveniji._NEWLINE_Nadgradnja projekta Consumer Recreation je zagon nove filozofije klubarjenja in sve\xc5\xbeih zvo\xc4\x8dnih sistemov pod imenom Astrodisco. Pobuda, v kateri se je 2006 Umek pridru\xc5\xbeili kolegom Bizzyju, Dojaji in Krizsu, je poseben slovenski prispevek k novodobnemu "elektro-minimalizmu", ki temelji na snovanju buti\xc4\x8dnih klubskih ve\xc4\x8derov za sladokusce v povezavi z razvijanjem ve\xc4\x8dpredstavnostnih ustvarjalnih re\xc5\xa1itev. Z gradnjo na prepoznavni avtorski glasbi, neomejenem prepletanju glasbenih \xc5\xbeanrov, gostovanju sve\xc5\xbeih globalnih glasbenih gurujev in izborom nenavadnih kombinacij, si je Astrodisco nabral zvesto ob\xc4\x8dinstvo in v na\xc5\xa1 prostor vnesel tudi koncept klubarjenja med tednom, saj je zaradi nekoliko bolj humanih urnikov pritegnil tudi zaposlene ljubitelje plesne elektronike. Vzporedno je Astrodisco za\xc5\xbeivel \xc5\xa1e kot zalo\xc5\xbeba. Trenutno najbolj aktualen projekt je 1605 \xe2\x80\x93 Sixteenofive, ki deluje kot zalo\xc5\xbeba in eksperimentalen organizacijski sistem obenem.\n_START_SECTION_\n1605 - Glasbena terapija\n_START_PARAGRAPH_\nLeto 2007 je bilo v karieri DJ Umeka zaznamovano kot za\xc4\x8detek druge etape ustvarjanja. Kot reden \xc4\x8dlan stotnije najbolj priljubljenih elektronskih producentov na svetu se je odlo\xc4\x8dil za drzno potezo: svoj vedno natrpani urnik je nekoliko oklestil in za\xc4\x8del s temeljito prenovo zvoka. Smernice zvo\xc4\x8dnega preporoda je nakazal \xc5\xbee v okviru projekta Astrodisco, ve\xc4\x8dji prelom s preteklim ustvarjanjem pa je obele\xc5\xbeil z zagonom nove mednarodne glasbene platforme 1605 \xe2\x80\x93 Sixteenofive. Preporod simbolno nakazuje tudi ime zalo\xc5\xbebe, ki ozna\xc4\x8duje Umekov rojstni datum. Prenova zvoka sovpada z nastajanjem novega albuma ter celostno prenovo Umekovih klubskih nastopov. \xc4\x8ceprav je bil velik zagovornik vinila, je moral priznati premo\xc4\x8d digitalnih formatov, ki did\xc5\xbeejem omogo\xc4\x8dajo manipuliranje zvoka v realnem \xc4\x8dasu. S tem se je sicer nekoliko odmaknil od klasi\xc4\x8dnega did\xc5\xbeejanja, a se obenem pribli\xc5\xbeal vsakokrat edinstvenim \'live actom\' . _NEWLINE_Sodelovanje z uveljavljenimi in prihajajo\xc4\x8dimi glasbenimi mojstri s samosvojimi pristopi k ustvarjanju in izvajanju elektronske glasbe v \xc5\xbeivo je projektu 1605 \xc5\xbee zagotovilo prepoznavnost in ob\xc4\x8dinstvo. S Terapijo 1605 Umek uspe\xc5\xa1no \xc5\xa1iri me\xc5\xa1anico robate alternative in himen za najve\xc4\x8dje arene. V prvo skupino sodijo plo\xc5\xa1\xc4\x8de, kot so Ricochet Effect, Another Matter Entirely in Utopia, v drugo Posing As Me in Carbon Occasions. Slednji sta prebili klubske okvire, osvojili radijske valove, spremljajo\xc4\x8da videa pa je predvajal tudi MTV. Sodelovanje z zalo\xc5\xbebami, kot so Renaissance, Little Mountain, Ultra, Pacha, Armada, redna prisotnost na ducatu radijskih postaj po vsem svetu, Essential Mix, nastopi na festivalih Primavera, Monegros in Dance Valley, pojavljanje na \xc5\xa1tevilnih kompilacijah ter podpora \xc5\xa1tevilnih kolegov (Sander Kleinenberg, Fergie, Ti\xc3\xabsto, Judge Jules, Eddie Halliwell, John Digweed, M.I.K.E., Carl Cox) potrjujejo, da Terapija 1605 deluje. Nenazadnje to dokazujejo tudi dobre uvrstitve Umeka na lestvici DJ Mag Top 100 DJs in na drugih lestvicah priljubljenosti. _NEWLINE_Po zagonu novih vsebinsko bogatih spletnih sredi\xc5\xa1\xc4\x8d www.umek.si in www.sixteenofive.com je Terapija 1605 za\xc5\xbeivela tudi v obliki glasbene zalo\xc5\xbebe. Producent VoRr je s premierno izdajo Outlaws / Project 1.333 pripravil teren pred ponovno izdajo Umekove klasike Gatex, ki jo je s svojim remiksom v obtok vrnil Fergie. Z ve\xc4\x8d kot 20 izdajami ter mo\xc4\x8dno podporo zvene\xc4\x8dih imen kot so [Carl Cox], [John Digweed], [M.I.K.E.] in [Paul Hazendonk], postaja 1605 sinonim za visoko kvalitetno elektronsko glasbo. _NEWLINE_Sve\xc5\xbee glasbene kreacije terapije 1605 so vsako leto predstavljene na \xc5\xbee tradicionalnem Dnevu elektronike v ljubljanskih Kri\xc5\xbeankah in na glasbeno-ustvarjalnem festivalu Disconautica v Kopru.\n_START_SECTION_\nPogled naprej\n_START_PARAGRAPH_\nJeseni 2008 se je Umek spet odpravil na turnejo po Ju\xc5\xbeni Ameriki, pol leta kasneje pa je zopet obiskal svoje brazilske obo\xc5\xbeevalce. Kljub krizi, ki pusto\xc5\xa1i v gospodarstvu, Umek ostaja nedotaknjen in \xc5\xa1e toliko bolj osredoto\xc4\x8den na svoj glavni cilj \xe2\x80\x93 ustvarjanje visokokakovostne produkcije, ki izstopa in zdru\xc5\xbeuje ljudi po svetu. Leto 2009 je namesto recesije prineslo sve\xc5\xbe veter v Uro\xc5\xa1ev booking \xe2\x80\x93 nova agencija, ki skrbi za Uro\xc5\xa1eve nastope, je postala Bullitt Bookings iz ZDA. Prav ta agencija skrbi \xc5\xa1e za mnoga druga zvene\xc4\x8da imena kot so Dubfire, Nic Fanciulli, Shlomi Aber in Davide Squillace._NEWLINE_Maja 2009 je tradicionalni Umekov dogodek Dan elektronike po\xc5\xbeel velik uspeh, skupaj z DiscoNautico, ki je tudi tokrat predstavila 1605 oder, udele\xc5\xbeilo pa se je je ve\xc4\x8d kot 50.000 ljudi. _NEWLINE_Izdaje kot npr. Is It / Longer Trail, Destructible Environment, S Cream, Designed Persona, You Might Hear Nothing in Work This Data so pritegnile pozornost najve\xc4\x8djih zalo\xc5\xbeb v bran\xc5\xbei kot so Armada, Hell Yeah, Tronic, Dataworx in sode\xc4\x8d po zvene\xc4\x8dih izdelkih tipa Hablando in Slap (izdana na Uro\xc5\xa1evi zalo\xc5\xbebi 1605) ter po enormnem \xc5\xa1tevilu prihajajo\xc4\x8dih izdaj in drugem avtorskem albumu Responding to Dynamic z desetimi razbijajo\xc4\x8dimi komadi, Uro\xc5\xa1u gotovo \xc5\xa1e lep \xc4\x8das ne bo zmanjkalo ustvarjalnega goriva.\n_START_SECTION_\n\xc5\xbdur z razlogom\n_START_PARAGRAPH_\nZamisel o dobrodelni open air zabavi v osrednjem ljubljanskem parku Tivoli se je porodila DJ Umeku. Skupaj z organizacijo Futuristing Music je razvil idejo in jo predstavil dru\xc5\xbebi Si.mobil, ki je pobudo podprla. Tako se je leta 2005 na zadnji vikend v avgustu zgodil prvi donatorski dogodek \xc5\xbdur z razlogom z DJ Umekom v parki Tivoli. Sam festival datira \xc5\xa1e leto prej (10. december 2004), ko je Futuristing Music organiziral prvi dobrodelni \xc5\xbeur na Gornjem trgu v Ljubljani. Pod okriljem DJ Umeka je \xc5\xbdur z razlogom do\xc5\xbeivel vsebinsko in \xc5\xa1tevil\xc4\x8dno nadgradnjo. Postal je vseslovensko in tudi mednarodno prepoznaven in dobro obiskan. Od prvih tri tiso\xc4\x8d obiskovalcev (2004) je v letu 2008 v Tivoliju na Umekov set plesalo kar 30 tiso\xc4\x8d ljudi. \xc5\xbdur z razlogom je postal \xc5\xbee tradicionalna oblika zaklju\xc4\x8dka \xc5\xa1olskih po\xc4\x8ditnic in poletne festivalske sezone. Zabavo z dobrim namenom podpira ob\xc4\x8dina Ljubljana._NEWLINE_\xc5\xbdur z razlogom je namenjen spodbujanju SMS-donatorstva in dru\xc5\xbebene odgovornosti mladih ter pomo\xc4\x8di humanitarnim organizacijam. V preteklih letih sta bila prejemnika izkupi\xc4\x8dka prireditve in Si.mobilove donacije dru\xc5\xa1tvo Beli obro\xc4\x8d za pomo\xc4\x8d \xc5\xbertvam kaznivih dejanj in Ustanova  Mali vitez za pomo\xc4\x8d mladim, ozdravljenim za rakom. Vsako leto organizatorji v dobrodelni namen izvedejo \xc5\xa1e posebno licitacijo. Leta 2008 je bil na dra\xc5\xbebi prodan Umekov gramofon in vsota pri\xc5\xa1teta kon\xc4\x8dni donaciji._NEWLINE_\xc5\xa0esti \xc5\xbdur z razlogom \xe2\x80\x93 DJ Umek v parku Tivoli je potekal 29. avgusta 2009, zbrana sredstva pa so \xc5\xa1la za ureditev "prijaznih sob", namenjenih pogovoru z otroki, \xc5\xbertvami kaznivih dejanj.'